獄中書情上使君
作者：程長文
朝代：唐

paragraphs: 妾家本住鄱陽曲，一片貞心比孤竹。
當年二八盛容儀，紅牋草隸恰如飛。
盡日閑窗刺繡坐，有時極浦採蓮歸。
誰道居貧守都邑，幽閨寂寞無人識。
海燕朝歸衾枕寒，山花夜落階墀溼。
強暴之男何所爲，手持白刃向簾幃。
一命任從刀下死，千金豈受暗中欺。
我心匪石情難轉，志奪秋霜意不移。
血濺羅衣終不恨，瘡黏錦袖亦何辭。
縣僚曾未知情緒，即便教人縶囹圄。
朱脣滴瀝獨銜冤，玉筯闌干歎非所。
十月寒更堪思人，一聞擊柝一傷神。
高髻不梳雲已散，蛾眉罷埽月仍新。
三尺嚴章難可越，百年心事向誰說。
但看洗雪出圜扉，始信白圭無玷缺。